སྙན་ངག་རླུང་ལས།རྟོགས་བརྗོད་ཅིག་གི་ཆེད་དུ།ཚོར་དཀའ་བའི་དོགས་གཞི་མང་པོ་ཞིག་སྙིང་ཁར་འཚང་དུས།འཇའ་ཚོན་ལྟ་བུའི་ས་སྲོད་ཀྱི་གྲིབ་ངོགས་ནས།རླུང་།སྙིང་ལ་གཟན་པའི་བྱེ་རླུང་གི་འུར་སྒྲ་བཞིན་གོ་རིམ་མེད་པར་ཚོད་ཚོད་དུ་གཡུགས་པས།སུ་ཞིག་གི་ལྷིངས་འཇགས་དང་རྨི་ལམ་དཀྲོགས་ཤིང་།སུ་ཞིག་གི་དམིགས་ཡུལ་དང་བཞུད་ལམ་བཀགཅེས་དང་དེ་འཕྲལ་དུ།རླབས་ཆེ་བའི་གནམ་འོག་ནི་རླུང་གི་ཕ་ས་ཡིན་ནམ།ཞེས་རང་བྱུང་ལྷན་སྐྱེས་ཀྱི་གཏན་ཚིགས་འགུག་ཤུགས་ཅན་ཞིག་རང་ཆས་སུ་དྲངས་བ་འདིས།སྙན་ངག་པས་སྙན་ངག་གི་བླ་སྲོག་ལ་ཕྱིའི་སྣང་བརྙན་རི་ར་བྲག་ཁང་ཁྱིམ་སོགས་ཕྱི་ཤུན་ཙམ་གྱི་རྗེས་དཔག་གི་རིགས་ལམ་དང་།སྐད་ཆའི་བཞུར་ལམ་གྱི་རྦབ་རྡོ་གཡས་གཡོན་ནས་འདྲིལ་ཏེ།མཐར་སྐད་ཆའི་མཛེས་སྡུག་ཅིག་དང་གསོན་ཉམས་ཤིག་ཏུ་འགྱུར་བའི་རྒྱགས་ཕྱེ་བསྩལ་ཅིང་།ཡིད་ངོར་བཞེངས་པའི་སྙན་ངག་གི་བསམ་བཀོད་ལ་ཁ་དོག་གི་མཛེས་ཆས་སྤྲས་པ་དང་།ཀློག་པ་པོའི་བསམ་པའི་འཆར་ཡན་ཀློང་དུ་སྒྱུ་རྩལ་གྱི་འགུག་ཤུགས་བླ་ལྷག་ཅིག་སླེབས་ནས་དབུ་ལྕོག་ནང་དུ་ལྡེམ་བཞིན་དབྱངས་འགྲོས་ཀྱི་ཚེ་སྲོག་ལའང་དབུགས་དབྱུང་གསར་བ་ཞིག་བསྣན་ཡོད།སྙན་ངག་པའི་གདུང་སེམས་སྙན་ངག་ཏུ་ཐིམ་ཞིང་།སྙན་ངག་གི་ལང་ཚོར་སྤྲུལ་བའི་གཟུགས་མེད་ཀྱི་ཚེ་སྲོག་དང་ཚེ་སྲོག་བར་གྱི་སྐད་ཆ་དེ་ཚོ།ཀློག་པ་པོའི་སྙིང་རྩ་ནས་ཤ་དང་སྐྱི་པགས་ཀྱི་སྦུབས་སུ་སིམ་འགྲོ་བ་དེ།སྙན་ངག་ལ་དགོས་སོགས་ཆོས་བཞི་ཞིག་འདྲེན་དགོས་པ་ཡིན་ཙང་།དེ་ནི་སྙན་ངག་གི་དགོས་པར་བགྲངས་ཆོག་པ་ཅིའི་ཕྱིར་མིན་གྲང་།སྙན་ངག་པ་དང་སྙན་ངག་བར་གྱི་ཚོར་བའི་འདར་སྐྱོམ་གྱི་གསང་བརྡ་རེ་རེ་ནི།གཉུག་གཤིས་དག་པའི་ཀློག་པ་པོའི་བདེ་སྡུག་གི་ཆེད་དང་།ནང་སེམས་ཀྱི་སྡུག་ཡུས་དང་འཁང་ར།ཞེ་སྡང་དང་བཟོད་བསྲན།བརྩེ་དུངས་དང་བདེ་སྐྱིད་ཀྱི་རང་བཞིན་ལ་ངོས་འཛིན་གསར་བའི་ཤེས་རབ་ཀྱི་ཉིང་བཅུད་འབབ་པའི་ཕྱིར་དུ་འབྱུང་བ་ཡིན་ནོ།།